BEGRUNDELSE

1. BAGGRUND FOR FORSLAGET

Det 11. møde i Energifællesskabets Ministerråd afholdes den 24. oktober 2013 i Beograd (Serbien).

Den Europæiske Unions holdning til de afgørelser, der er på mødets dagsorden, fastlægges i henhold til artikel 218, stk. 9, i traktaten om Den Europæiske Unions funktionsmåde og i overensstemmelse med bestemmelserne i Rådets afgørelse 2006/500/EF af 29. maj 2006 om Det Europæiske Fællesskabs indgåelse af energifællesskabstraktaten, i det følgende benævnt traktaten.

I henhold til artikel 6 i afgørelse 2006/500/EF fremføres Den Europæiske Unions holdning af Europa-Kommissionens repræsentant i ministerrådet.

Dette forslag til Rådets afgørelse dækker alle punkter på dagsordenen, som ministerrådet ventes at træffe afgørelse om, eller som kræver en EU-holdning. Kommissionen finder ikke, at de øvrige punkter på ministerrådets dagsorden kræver noget oplæg til EU-erklæringer i henhold til de arbejdsmetoder, der er aftalt mellem Kommissionens tjenestegrene og Rådet angående forberedelse af møder i Energifællesskabets Ministerråd (14623/07).

2. FORSLAG TIL KOMMENTERET DAGSORDEN

2.1. Budgetspørgsmål (A-punkt, uden debat)

Godkendelse af den finansielle forvaltning for 2012. Europa-Kommissionen meddeler direktøren decharge for 2012 på grundlag af revisionsberetningen af 31. december 2012, budgetudvalgets revisionsberetning for 2012 og direktørens beretning om gennemførelsen af budgettet.

Godkendelse af budgettet og finansieringsbidragene for perioden 2014-2015. Kommissionen godkender budgettet for 2014-2015 under forudsætning af budgetmyndighedens godkendelse af de tilsvarende bevillinger for begge år. Budgettet stemmer overens med Kommissionens forslag, som blev vedtaget ved Kommissionens afgørelse af 29. maj 2013 (SEC(2013) 3061 final).

Det samlede budget må ikke overstige 3 448 810 EUR i 2014 og 3 517 786 EUR i 2015. Disse beløb udgør en stigning (på 3,2 % og 5,2 %) sammenlignet med det budget, der er godkendt for 2013. I de budgetmæssige antagelser i det budgetforslag, der er udarbejdet af sekretariatet, retfærdiggøres stigningen i budgettet bl.a. med udvidelsen af Energifællesskabets aktiviteter og med det øgede antal opgaver, som er blevet tildelt dets organer, især sekretariatet.

Europa-Kommissionen tilslutter sig også ændringerne til bilag IV til energifællesskabstraktaten, der specificerer budgetbidragene fra Den Europæiske Union og de enkelte kontraherende parter. Efter Republikken Kroatiens tiltrædelse af Den Europæiske Union vil landets finansielle bidrag til Energifællesskabet (0,40 %) blive dækket af Den Europæiske Union.

2.2. Vedtagelse af Energifællesskabets arbejdsprogram for 2014-2015 (A-punkt, uden debat)

Europa-Kommissionen godkender Energifællesskabets arbejdsprogram for 2014-2015, som blev forelagt af sekretariatet og opnåede tilslutning på mødet i den permanente gruppe på højt plan den 19. juni 2013.

Med dette arbejdsprogram fortsættes det arbejde, der tidligere er blevet udført, og alle indsatsområder dækkes.

2.3. Gennemførelse af energieffektivitetsdirektivet

Til dato indeholder energifællesskabsretten Europa-Parlamentets og Rådets direktiv 2006/32/EF om energieffektivitet i slutanvendelserne og om energitjenester, Europa-Parlamentets og Rådets direktiv 2010/31/EU om bygningers energimæssige ydeevne og Europa-Parlamentets og Rådets direktiv 2010/30/EU om angivelse af energirelaterede produkters energi- og ressourceforbrug ved hjælp af mærkning og standardiserede produktoplysninger samt 8 gennemførelsesforordninger.

Europa-Parlamentets og Rådets direktiv 2012/27/EU af 25. oktober 2012 om energieffektivitet ændrer bl.a. direktiv 2010/30/EU og ophæver bl.a. direktiv 2006/32/EF. Udviklingen af EU's lovgivning om energieffektivitet er blevet drøftet i den tidligere taskforce for energieffektivitet og dens efterfølger, koordineringsgruppen for energieffektivitet, hvor der var enighed om, at de kontraherende parter burde begynde at gennemføre direktiv 2012/27/EU på et tidligt tidspunkt.

Det udkast til anbefaling, der er på dagsordenen i ministerrådet, udgør første skridt mod en fremtidig bindende afgørelse, og deri beskrives de opgaver, som de kontraherende parter skal udføre. En lignende tilgang er tidligere er anvendt i forbindelse med direktiv 2009/28/EF om fremme af anvendelsen af energi fra vedvarende energikilder. Udkastet til anbefalingen indeholder nogle tilpasninger, som er foreslået af Energifællesskabets sekretariat med henblik på at gøre det muligt for de kontraherende parter at gennemføre kravene i direktivet gradvist. På mødet i den permanente gruppe på højt plan den 19. juni 2013 blev det præciseret, at disse tilpasninger ikke foregriber indholdet af en fremtidig bindende afgørelse. Det fremgår klart af udkastet til anbefalingen, at de forskellige forpligtelser, som de kontraherende parter i sidste ende skal opfylde, er de samme som i direktiv 2012/27/EU.

Kommissionen støtter vedtagelsen. Da anbefalingen bygger på afsnit II i traktaten, stemmer Den Europæiske Union ikke.

2.4 Direktivet om store fyringsanlæg/Direktivet om industrielle emissioner

I sin rapport til ministerrådet i Budva sidste år påpegede taskforcen for miljø de vanskeligheder, som de kontraherende parter stod over for, og behovet for en vis grad af fleksibilitet i forbindelse med gennemførelsen af direktiv 2001/80/EF om begrænsning af emissioner fra store fyringsanlæg, som snart vil blive ophævet og erstattet af direktiv 2010/75/EU om industrielle emissioner (integreret forebyggelse og bekæmpelse af forurening). På dette grundlag forelagde Kommissionen ministerrådet et forslag til afgørelse om gennemførelse af direktiv 2001/80/EF og om gennemførelsen af kapitel III, bilag V og artikel 72, stk. 3-4, i direktiv 2010/75/EU og om ændring af artikel 16 og bilag II i traktaten.

Kommissionens forslag blev drøftet på mødet i den permanente gruppe på højt plan den 19. juni 2013, hvor flertallet af de kontraherende parter bad om ændringer i Kommissionens forslag med henblik på indføre muligheden for at undtage visse anlæg og ændre visse datoer i forbindelse med gennemførelsen af en national emissionsreduktionsplan. Med hensyn til direktiv 2010/75/EU var der generel enighed om 2018 som fristen for nye anlæg, mens en frist i 2022 for eksisterende anlæg blev anset for at være for tidlig.

I starten af september mødes taskforcen for miljø med henblik på indgående drøftelser på baggrund af resultaterne af en igangværende undersøgelse. Den permanente gruppe på højt plan har besluttet at afslutte sine drøftelser om dette emne ved sit møde i oktober, dagen inden mødet i ministerrådet.

Kommissionen støtter afgørelserne på dagsordenen i henhold til følgende:

– Direktivet om store fyringsanlæg – (tilpasninger af direktiv 2001/80/EF): Denne afgørelse er baseret på afsnit II i traktaten, og som fastsat i artikel 80 har hver kontraherende part én stemme. Den Europæiske Union, som ikke er en kontraherende part, stemmer ikke, men i henhold til artikel 79 i traktaten kan Europa-Kommissionen når som helst ændre eller trække sit forslag tilbage under proceduren for vedtagelse af foranstaltninger. Kommissionen tilslutter sig ændringer af referenceperioden for den nationale emissionsreduktionsplan (med afslutning i 2012 i stedet for 2010) og en ændring af definitionen af "bestående anlæg" (referencedato: 1. januar 1993 i stedet for 1. juli 1987). Kommissionen tilslutter sig også én af følgende muligheder, som begge har til formål at give de kontraherende parter en vis fleksibilitet, så de kan opnå de fastsatte mål:

i) ændringen af bestemmelserne vedrørende de nationale emissionsreduktionsplaner, således at der kan fastsættes et lineært aftagende loft mellem 2018 og den dato, hvor grænseværdierne i direktivet om industrielle emissioner træder i kraft. I 2018 må de samlede emissioner fra anlæg, der er omfattet af emissionsreduktionsplanen, ikke overstige emissioner svarende til grænseværdierne i direktivet om fyringsanlæg med mere end 25 %. I det sidste år af emissionsreduktionsplanen skal de samlede emissioner svare til dem, der ville være opnået, hvis grænseværdierne i direktivet om industrielle emissioner var blevet anvendt for hvert enkelt anlæg.

ii) muligheden for at undtage visse anlæg med den begrænsning, at denne mulighed ikke må anvendes i forbindelse med anlæg, som de kompetente myndigheder i deres bilaterale relationer med Den Europæiske Union og/eller internationale donorer har aftalt en lukningsdato for, der ligger før den 1. januar 2018. Kommissionen anmoder om, at der i ministerrådets afgørelse indføres en bestemmelse om, at godkendelsen af undtagelser skal gives af ministerrådet efter begrundet anmodning fra den kontraherende part, og at dette skal ske i form af en afgørelse, der godkendes af et flertal af dets medlemmer, og som omfatter en positiv stemme fra Den Europæiske Union.

- Direktivet om industrielle emissioner (vedtagelse af direktiv 2010/75/EU): Kommissionen støtter Energifællesskabets vedtagelse af dette direktiv med en gennemførelsesfrist senest den 1. januar 2024 for eksisterende anlæg. Kommissionen tilslutter sig ændringen af artikel 16 og bilag II i traktaten på grundlag af det forhandlingsmandat, som Rådet har udstedt den dd.mm.2013.

2.5. Gennemførelse af traktaten

Kommissionen hilser den årlige gennemførelsesrapport og sekretariatets vurdering af de kontraherende parters overholdelse af energifællesskabsretten velkommen. Ministrene forventes at rapportere om de seneste nationale udviklinger, hovedsageligt fra et lovgivningsmæssigt synspunkt. Kommissionen bør styre debatten og fokusere på at opnå Energifællesskabets vigtigste mål, som er åbne, gennemsigtige og konkurrencedygtige nationale energimarkeder med mulighed for regional integration med henblik på at skabe et fælleseuropæisk energimarked.

Med hensyn til den begrundede anmodning i sag ECS-8/11 mod Bosnien-Hercegovina, som sekretariatet har forelagt i overensstemmelse med artikel 90 i energifællesskabstraktaten, tilslutter Kommissionen sig en afgørelse fra ministerrådet, der fastslår denne kontraherende parts brud på de relevante bestemmelser i energifællesskabsretten om gas ("den anden pakke"), jf. sekretariatets anmodning.

Hvis Kommissionen i lyset af den udtalelse, som det rådgivende udvalg for tvistbilæggelse fremsætter, vurderer, at der er tvivl om, hvorvidt de påståede brud har fundet sted, anmoder den ministerrådet om at træffe en afgørelse herom ved skriftlig procedure på et senere tidspunkt, dog senest den 30. november, således at der er tilstrækkelig tid til at fastlægge en fælles EU-holdning på baggrund af en grundig vurdering af sagen foretaget af Europa-Kommissionens og Det Europæiske Råds juridiske tjenester.

2.6. Energistrategi – projekter af interesse for Energifællesskabet

Kommissionen godkender den liste over projekter af interesse for energifællesskabet, som taskforcen for energistrategi har foreslået, og som den permanente gruppe på højt plan godkendte ved sit møde den 19. juni 2013. Den opfordrer de kontraherende parter til at træffe alle de foranstaltninger, der er nødvendige for hurtigt at kunne gennemføre disse projekter. I den forbindelse hilser Kommissionen de lovgivningsmæssige incitamenter til investering, som Energifællesskabets reguleringsudvalg har foreslået, velkommen og støtter ministerrådets godkendelse af disse, samtidig med at den understreger, at der er behov for øget samarbejde mellem de nationale reguleringsmyndigheder. Kommissionen præciserer, at de foreslåede incitamenter – som opføres i et bilag til ministerrådets konklusioner – ikke er udtømmende og kan blive revideret på baggrund af igangværende drøftelser i den Europæiske Union.

Kommissionen noterer sig, at andre projekter, der blev præsenteret som kandidater til projekter af interesse for Energifællesskabet, blev erklæret egnede til at blive vurderet af taskforcen og kan være interessante, på trods af at de ikke er optaget på listen.

Kommissionen tilslutter sig, at sekretariatet opfordres til at undersøge, hvordan hvert enkelt projekt skrider frem, og at Energifællesskabets reguleringsudvalg opfordres til at undersøge, hvordan (manglende) samarbejde på lovgivningsområdet påvirker projektudviklingen. Resultaterne af begge tiltag skal rapporteres til ministerrådet i oktober 2014. Hvis denne undersøgelse viser, at et projekt ingen synlige fremskridt har gjort, og at dette er projektiværksætterens ansvar, skal ministerrådet vurdere, om prædikatet som projekt af interesse for Energifællesskabet skal trækkes tilbage. Kommissionen tilslutter sig, at listen over projekter af interesse for Energifællesskabet opdateres hvert 2-3 år, såfremt den viser sig at være et effektivt værktøj til at styrke projekternes udvikling.

2.7. Energifællesskabstraktaten efter 2016

Kommissionen deltager i den ministerielle debat i overensstemmelse med Kommissionens rapport om Energifællesskabet[1] og Rådets konklusioner om styrkelse af den eksterne dimension af EU's politik på området.[2]

Kommissionen godkender forlængelsen af energifællesskabstraktatens varighed med yderligere 10 år i overensstemmelse med artikel 97 i samme traktat. Afgørelsen kræver enstemmighed blandt parterne (otte kontraherende parter og Den Europæiske Union). Hvis der ikke opnås enstemmighed, kan traktaten fortsat finde anvendelse mellem parter, som har stemt for forlængelse af traktaten, forudsat at de tæller mindst to tredjedele af Energifællesskabets parter.

Kommissionen godkender, at der etableres en refleksionsgruppe på højt plan, der får til opgave at vurdere, hvorvidt traktaten fungerer, og at foreslå mulige forbedringer af denne internationale organisation, herunder eventuelt ændringer af traktaten. Gruppen skal jævnligt rapportere til den permanente gruppe på højt plan og forelægge sine konklusioner på ministerrådets møde i Kiev i 2014.

2.8. Andre afgørelser (A-punkt, uden debat)

Kommissionen godkender følgende beslutninger:

– en ændring af procedureafgørelse 2006/01/MC-EnC (ministerrådets forretningsorden), ifølge hvilken der skal vedtages et toårigt arbejdsprogram i overensstemmelse med det toårige budget

– et udkast til en social strategi i overensstemmelse med konklusionerne fra det sociale forum i 2012 og 2013.

Kommissionen støtter Energifællesskabets vedtagelse af Kommissionens forordning (EU) nr. 147/2013 af 13. februar 2013 om ændring af Europa-Parlamentets og Rådets forordning (EF) nr. 1099/2008 om energistatistik, for så vidt angår gennemførelsen af ajourføringer vedrørende de månedlige og årlige energistatistikker i Energifællesskabet. Da afgørelsen bygger på afsnit II i traktaten, stemmer Den Europæiske Union ikke.

Kommissionen tilslutter sig også konklusionerne fra de møder i den permanente gruppe på højt plan, der er holdt siden mødet i ministerrådet i 2012.

2013/0301 (NLE)

Forslag til

RÅDETS AFGØRELSE

om fastlæggelse af Den Europæiske Unions holdning i Energifællesskabets Ministerråd (Beograd, den 24. oktober 2013)

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 194 og artikel 218, stk. 9,

under henvisning til Rådets afgørelse 2006/500/EF af 29. maj 2006 om Det Europæiske Fællesskabs indgåelse af energifællesskabstraktaten[3], særlig artikel 4 og 5, og

under henvisning til forslag fra Europa-Kommissionen —

VEDTAGET DENNE AFGØRELSE:

Artikel 1

Med henblik på det 11. møde i Energifællesskabets Ministerråd, der skal afholdes den 24. oktober 2013 i Beograd, fastlægges Den Europæiske Unions holdning til de spørgsmål, der er omfattet af artikel 218, stk. 9, i traktaten om Den Europæiske Unions funktionsmåde, i bilaget til denne afgørelse.

Udfærdiget i Bruxelles, den […].

På Rådets vegne

Formand

BILAG Den Europæiske Unions holdning

1. Den Europæiske Union godkender:

· decharge for direktøren for Energifællesskabets sekretariat for 2012

· budgettet for 2014-2015 under forudsætning af budgetmyndighedens godkendelse af de tilsvarende bevillinger for begge år

· Energifællesskabets arbejdsprogram for 2014-2015

· ændringerne til bilag IV til energifællesskabstraktaten vedrørende parternes bidrag til Energifællesskabets budget, og især stigningen i EU's bidrag på 0,40 %, som svarer til Kroatiens nuværende bidrag

· ændringerne af artikel 16 og bilag II til energifællesskabstraktaten i overensstemmelse med Rådets afgørelse af dd.mm.2013, der bemyndiger Kommissionen til på vegne af Den Europæiske Union at forhandle ændringer til energifællesskabstraktaten

· en afgørelse fra ministerrådet, der fastslår Bosnien-Hercegovinas brud på energifællesskabsretten om gas, som påpeget i sekretariatets begrundede anmodning, for så vidt som dette brud bekræftes i udtalelsen fra det rådgivende udvalg for tvistbilæggelse. I tilfælde af divergerende opfattelser anmoder Den Europæiske Union om, at afgørelsen udsættes til senest den 30. november 2013

· listen over projekter af interesse for Energifællesskabet. Den støtter de lovgivningsmæssige incitamenter til investering, som Energifællesskabets reguleringsudvalg har foreslået, og som ikke er udtømmende og kan blive revideret i lyset af igangværende drøftelser i den Europæiske Union

· forlængelsen af energifællesskabstraktaten med yderligere 10 år

· etableringen af en refleksionsgruppe på højt plan, der får til opgave at vurdere, hvordan traktaten fungerer, og foreslå mulige forbedringer af denne internationale organisation, herunder eventuelt ændringer af traktaten

· ændringer af procedureafgørelse 2006/01/MC-EnC (ministerrådets forretningsorden), ifølge hvilken der skal vedtages et toårigt arbejdsprogram

· udkastet til en social strategi.

2. Den Europæiske Union støtter:

· Energifællesskabets kontraherende parters gennemførelse af Europa-Parlamentets og Rådets direktiv 2012/27/EU af 25. oktober 2012 om energieffektivitet på baggrund af anbefalingen fra ministerrådet som første skridt hen imod en fremtidig vedtagelse af en bindende retsakt

· vedtagelsen af ændringer af direktiv 2001/80/EF om begrænsning af emissioner fra store fyringsanlæg samt Energifællesskabets kontraherende parters gennemførelse af kapitel III, bilag V og artikel 72, stk. 3-4, i direktiv 2010/75/EU om industrielle emissioner (integreret forebyggelse og bekæmpelse af forurening). På dette grundlag forelagde Kommissionen ministerrådet et forslag til afgørelse om gennemførelse af direktiv 2001/80/EF, om gennemførelse af direktiv 2010/75/EU og om ændring af traktatens artikel 16 og bilag II

· Energifællesskabets vedtagelse af Kommissionens forordning (EU) nr. 147/2013 af 13. februar 2013 om ændring af Europa-Parlamentets og Rådets forordning (EF) nr. 1099/2008 om energistatistik, for så vidt angår gennemførelsen af ajourføringer vedrørende de månedlige og årlige energistatistikker i Energifællesskabet.

[1] Rapport fra Kommissionen til Europa-Parlamentet og Rådet i medfør af artikel 7 i afgørelse 2006/500/EF (energifællesskabstraktaten) (COM(2011)105 final).

[2] Det 3127. møde i Rådet for Transport, Telekommunikation og Energi (energi), Bruxelles, den 24. november 2011.

[3] EUT L 198 af 20.7.2006, s. 15.